*****

ΚΑΝΟΝΙΣΜΟΣ (ΕΟΚ) αριθ. 743/89 ΤΗΣ ΕΠΙΤΡΟΠΗΣ

της 21ης Μαρτίου 1989

περί λεπτομερειών εφαρμογής της άμεσης ενίσχυσης υπέρ των μικρών παραγωγών σιτηρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), και ιδίως το άρθρο 4 παράγραφος 5,

τον κανονισμό (ΕΟΚ) αριθ. 729/89 του Συμβουλίου της 20ής Μαρτίου 1989 για τους γενικούς κανόνες του ειδικού καθεστώτος συνυπευθυνότητας στον τομέα των σιτηρών (3),

Εκτιμώντας:

ότι το άρθρο 2 παράγραφος 4 του κανονισμού (ΕΟΚ) αριθ. 729/89 ορίζει τα κριτήρια που πρέπει να λαμβάνονται υπόψη για την κατανομή μεταξύ των κρατών μελών του συνολικού ποσού της ενίσχυσης που καθορίζεται για την εν λόγω περίοδο· ότι πρέπει, συναρτήσει των κριτηρίων αυτών, να καθορισθεί η εν λόγω κατανομή μεταξύ των κρατών μελών·

ότι πρέπει να προβλεφθούν οι όροι καταβολής της ενίσχυσης· ότι, για το σκοπό αυτό, ο μικρός παραγωγός πρέπει να προσκομίζει την απόδειξη ότι έχει επιβαρυνθεί με την εισφορά συνυπευθυνότητας· ότι η απόδειξη αυτή, που προσάγεται υπό μορφή δικαιολογητικών εγγράφων, δεν αντιτίθεται στη δυνατότητα που προβλέπεται στο άρθρο 4 του κανονισμού (ΕΟΚ) αριθ. 729/89 να καθορίζεται η ενίσχυση κατ' αποκοπή·

ότι το άρθρο 5 του κανονισμού (ΕΟΚ) αριθ. 729/89 προβλέπει, για τα κράτη μέλη που αντιμετωπίζουν ιδιαίτερες διοικητικές ή τεχνικές δυσκολίες, τη δυνατότητα να εφαρμόζουν την ενίσχυση υπέρ των μικρών παραγωγών υπό μορφή αντιστάθμισης των εισφορών συνυπευθυνότητας, στην περίπτωση δε αυτή δεν καταβάλλεται η ενίσχυση· ότι η κατάσταση αυτή απαντάται στην Ελλάδα, την Ισπανία και την Ιταλία·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η άμεση ενίσχυση υπέρ των μικρών παραγωγών σιτηρών που αναφέρεται στο άρθρο 1 του κανονισμού (ΕΟΚ) αριθ. 729/89 κατανέμεται σύμφωνα με τους όρους του παρόντος κανονισμού.

2. Το ολικό ποσό της ενισχύσεως που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 729/89 κατανέμεται μεταξύ των κρατών μελών σύμφωνα με το παράρτημα.

Κατ' εφαρμογή του άρθρου 5 παράγραφος 2 του εν λόγω κανονισμού, δεν καθορίζεται ποσό για την Ελλάδα, την Ισπανία και την Ιταλία.

Άρθρο 2

Το κράτος μέλος καταβάλλει την ενίσχυση στον παραγωγό κατά την προσκόμιση των δικαιολογητικών εγγράφων που βεβαιώνουν ότι έχει επιβαρυνθεί με τις εισφορές συνυπευθυνότητας που αναφέρονται στα άρθρα 4 και 4γ του κανονισμού (ΕΟΚ) αριθ. 2727/75.

Τα κράτη μέλη μπορούν να απαιτούν την προσκόμιση οποιουδήποτε άλλου δικαιολογητικού εγγράφου.

Άρθρο 3

Η ενίσχυση καταβάλλεται στους δικαιούχους το αργότερο στις 31 Δεκεμβρίου μετά το τέλος της περιόδου εμπορίας για την οποία χορηγείται η ενίσχυση.

Άρθρο 4

Στην Ελλάδα, την Ισπανία και την Ιταλία, η ενίσχυση στους μικρούς παραγωγούς σιτηρών εφαρμόζεται υπό μορφή αντισταθμίσεως των εισφορών συνυπευθυνότητας που οφείλονται από αυτούς μέχρι:

- αφενός, ποσού που αντιστοιχεί, για κάθε παραγωγό, στην εισφορά για 25 τόνους σιτηρών και,

- αφετέρου, συνολικού ποσού, ανά κράτος μέλος, που ισούται με:

- 18,28 εκατομμύρια Ecu για την Ελλάδα,

- 46,64 εκατομμύρια Ecu για την Ισπανία,

- 61,03 εκατομμύρια Ecu για την Ιταλία.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαρτίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 20 της 25. 1. 1989, σ. 16.

(3) Βλέπε σελίδα 5 της παρούσας Επίσημης Εφημερίδας.

ΠΑΡΑΡΤΗΜΑ

Κατανομή της ενισχύσεως υπέρ των μικρών παραγωγών μεταξύ των κρατών μελών

1.2 // // // Κράτος μέλος

// Σε εκατομμύρια Ecu // // // Γαλλία // 50,16 // Ομοσπονδιακή Δημοκρατία της Γερμανίας // 29,04 // Ηνωμένο Βασίλειο // 4,36 // Δανία // 4,05 // Ιρλανδία // 1,65 // Βέλγιο // 3,08 // Κάτω Χώρες // 1,49 // Λουξεμβούργο // 0,22 // // // Σύνολο

// 94,05 // //